b'\n_START_ARTICLE_\nGaustabanen\n_START_PARAGRAPH_\nGaustabanen er en kabelbane som g\xc3\xa5r i tunnel inne i fjellet Gaustatoppen, fra Langefonn ved foten av fjellet og opp til Tuddalstippen rundt 1800 moh, like i underkant av Gaustatoppen turisthytte. Ved Langefonn g\xc3\xa5r en batteridrevet motorvogn p\xc3\xa5 skinner rundt 860 meter horisontalt inn i fjellet. Fra en omlastningsstasjon i fjellet g\xc3\xa5r en skinneg\xc3\xa5ende pendelbane opp en 1040 meter lang skr\xc3\xa5sjakt.\n_START_SECTION_\nHistorie\n_START_PARAGRAPH_\nTunnelbanen ble bygget for \xc3\xa5 frakte folk og utstyr for montering av radiolinjer p\xc3\xa5 Gaustatoppen. Banen sto ferdig i 1958 og kostnadene bel\xc3\xb8p seg til en million dollar. Gausta hovedsender for radio og fjernsyn ble \xc3\xa5pnet to \xc3\xa5r etterp\xc3\xa5. Banen var i utgangspunktet ogs\xc3\xa5 tiltenkt turisttransport, men disse planene ble skrinlagt p\xc3\xa5 grunn av den kalde krigen. 2006 ble banen \xc3\xa5pnet for turisttrafikk p\xc3\xa5 utvalgte dager og i 2010 ble banen \xc3\xa5pnet for allmenn turisme. Banen har n\xc3\xa5 blitt oppjustert med en ny redningsvinsj som muliggj\xc3\xb8r evakuering uten bruk av trapper.'